Vrou herenig met baba oor wie sy haar ná ongeluk ontfermTulonga, Nadja en Dex. Foto: Informanté/Martin Amushendje Tulonga Neputa, die verbyganger wat haar direk ná ŉ gru-ongeluk op die pad tussen Windhoek en Okahandja in Namibië ontferm het oor ŉ agt maande oue baba wat die ongeluk oorleef het, het die baba en sy ouers besoek. Vyf mense, onder wie die kind, Dex Heger, se oupa, Frank Joachim Heger (58), is in dié ongeluk op 7 Junie dood. Die nuuswebwerf Informanté berig dié hereniging was behoorlik emosioneel en trane van dankbaarheid, empatie en hartseer het omtrent gevloei. Niel Terblanche, ŉ verslaggewer van Informanté, sê Neputa, self ŉ ma van twee klein seuns, sê dit was ŉ baie emosionele oomblik. “Nadja en Jürgen [Dex se ouers] het my bedank vir my braafheid en vir dit wat ek vir hulle en hul klein Dex gedoen het. Die ma het my baie lank vasgehou. Ná die tyd het Dex na my uitgereik en my gesig aangeraak – dit was ŉ baie emosionele oomblik.” Maroela Media het vroeër berig Neputa het die gevoel beskryf wat haar oorweldig het op die ongelukstoneel en sy wou alles in haar vermoë doen om seker te maak die klein seuntjie is veilig. Hy het in sy karstoeltjie op die grond langs die wrak van sy oupa se dubbelkajuitbakkie gesit. “Daar was rook en stof oral en dit het my hart gebreek om hom so hulpeloos te sien,” het Neputa gesê. “Dit was soos om een van my eie kinders vas te hou nadat ek hom vertroos het. Hy het my styf vasgehou totdat ek hom uiteindelik aan een van die paramedici kon oorgee.”